*ข่าวประชาสัมพันธ์*

12 มิถุนายน 2568

**CPAC ในเครือ SCG ร่วมกับการไฟฟ้านครหลวง นำร่องเทคโนโลยีคอนกรีต  
สมรรถนะสูงพิเศษ (UHPC) ทดแทนฝาท่อเหล็กหล่อ   
ยกระดับระบบท่อร้อยสายไฟฟ้าในผิวจราจร**

**บริษัท ผลิตภัณฑ์และวัตถุก่อสร้าง จำกัด หรือ CPAC ในเครือเอสซีจี** นำโดย **คุณสุรชัย นิ่มละออ กรรมการผู้จัดการใหญ่ ธุรกิจเอสซีจี ซีเมนต์แอนด์กรีนโซลูชัน ในเอสซีจี**ร่วมด้วย   
**คุณวิลาศ เฉลยสัตย์ ผู้ว่าการการไฟฟ้านครหลวง** **ลงนามบันทึกข้อตกลง (MOU) ความร่วมมือด้านศึกษาและพัฒนาฝาท่อปิดระบบท่อร้อยสายไฟฟ้าในผิวจราจร (Manhole Cover & Manhole Frame) ด้วยการนำเทคโนโลยีคอนกรีตสมรรถนะสูงพิเศษ (Ultra-High Performance Concrete)   
มาทดแทนระบบฝาท่อเหล็กหล่อแบบเดิม** ด้วยคุณสมบัติพิเศษ คอนกรีตสูตรพิเศษเฉพาะ ผสมเส้นใยเหล็กคุณภาพสูง ที่มีความแข็งแรง ทนทาน รับน้ำหนักแรงกดได้ถึง 40 ตัน จากการทดสอบการรับแรงกดของฝาบ่อตามมาตรฐาน EN 124 น้ำหนักเบากว่าฝาเหล็กหล่อแบบเดิม 30% อีกทั้งสามารถติดตั้งได้ง่าย สะดวกด้วยอุปกรณ์ทุ่นแรงเฉพาะ ที่ปลอดภัยต่อคนงาน และยังสามารถลดการปล่อยก๊าซคาร์บอนไดออกไซด์จากกระบวนการผลิตได้มากกว่าฝาท่อเหล็กหล่อแบบเดิมถึง 300 กิโลกรัม ต่อ 1 ฝา ลดปัญหาฝาท่อเหล็กถูกขโมย มีเสียงดังเมื่อรถยนต์วิ่งผ่าน ลดอุบัติเหตุบนการจราจรจากฝาเหล็กชำรุด

นับเป็นความร่วมมือในการพัฒนานำเทคโนโลยีสมัยใหม่อย่างคอนกรีตสมรรถนะสูงพิเศษ (UHPC) เพื่อยกระดับมาตรฐานการก่อสร้างระบบท่อร้อยสายไฟฟ้าในผิวจราจรไปอีกขั้น ที่จะทำให้เกิดสวัสดิภาพทุกชีวิตบนท้องถนนการจราจร และสอดคล้องตามแนวทางการดำเนินธุรกิจของ CPAC ที่มุ่งมั่นพัฒนาสินค้าด้วยนวัตกรรมและบริการที่เป็นมิตรกับสิ่งแวดล้อม เพื่อบรรลุเป้าหมาย Net Zero และสร้างสังคมสีเขียวอย่างยั่งยืน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*